મોડી રાતના દોઢ વાગ્યાની આસપાસ જ્વેલર્સમાં આગ લાગી હતી. આ અંગે ફાયર બ્રિગેડને જાણ કરાતાં દાણાપીઠ ફાયર સ્ટેશનની ચાર ગાડીઓ ઘટનાસ્થળે રવાના કરવામાં આવી હતી. ફાયરના કર્મચારીઓએ પાણીનો મારો ચલાવી આગને કાબૂમાં લેવાના પ્રયાસો શરૂ કર્યા હતા. આગ બુઝાવવા જતાં દાણાપીઠ ફાયર સ્ટેશનમાં ફરજ બજાવતા નલિન કહાર, અલ્પેશ કહાર, એરિક રિબેરો અને સુનીલ કુરીચાને આગની ઝાળ લાગતાં તેઓ દાઝી ગયા હતા. ચારેય ફાયરકર્મીઓને સારવાર માટે વી. એસ. હોસ્પિટલ ખસેડવામાં આવ્યા હતા, જોકે તેઓ હાથ અને મોઢા પર સામાન્ય દાઝી ગયા હોવાનું ફાયરનાં સૂત્રોએ જણાવ્યું હતું. શોર્ટ સર્કિટના કારણે આ આગ લાગી હોવાનું જાણવા મળ્યું હતું. આગના કારણે મોટું નુકસાન થયું હોવાનું ફાયર બ્રિગેડે જણાવ્યું હતું.